Преспанско езеро
Преспанското езеро или Голямо Преспанско езеро (; ; ) е езеро в Северна Македония, Гърция и Албания и е второто по големина езеро в географската област Македония. Както и Охридското, то се намира в югозападната част на Македония и е отделено от него с планината Галичица. Нарича се и Голямо Преспанско езеро, за да се различава от Малкото Преспанско езеро, което се намира в Гърция и отчасти в Албания. Разположено е в междупланинска тектонска котловина на 853 m н.в. Поради колебанията на нивото общата му площ варира – между 274,03 и 275,40 km2, а максималната му дълбочина е 54 m. Северните и източните му брегове са полегати и слабо разчленени, а южните и западните – стръмни и с дълбоки заливи. От юг в него се влива къс (1 km) приток изтичащ от плиткото Малко Преспанско езеро. Преспанското езеро е основен водоизточник за подхранване на Охридското езеро, като водите му чрез подземни канали под планината Галичица се оттичат в разположеното на 16 km на северозапад и лежащо на 158 m по-ниско Охридско езеро и постъпват в него в района на манастира „Свети Наум“. В езерото се намират два острова – Голем град в Северна Македония и Мал град в Албания. Ежегодните му колебания на нивото му са 1,5 – 2 m.

Районът около Преспанското езеро е известен като Преспа, чийто център е град Ресен. В македонската част на брега на езерото се намират няколко курорта – Отешево, Крани, Претор, Асамати и други.

Най-разпространените риби в езерото са блескачът (уклей, белица, Alburnus alburnus), наричан нивичка, и скобарът (Chondrostoma nasus prespensis), наричан скобуст.

Преспанското езеро е включено в границите на Санстефанска България през 1878 година.

Литература 
 Сибиновиќ, Милорад. Езера Преспанско и Охридско, Скопје 1987
 Чавкаловски, Илија. Преспа, Скопје 2001

Вижте също 
 Малко Преспанско езеро

Външни препратки 
  Профил на езерото
 Г. Трайчев. Преспанското езеро. С., 1924, 31 с.
 Преспанското езеро и Долна Преспа според Васил Кънчов- от „Битолско, Преспа и Охридско. Пътни бележки“ (1890)

Източници 

Езера в Северна Македония
Езера в Албания
Езера в Гърция
Рамсарски места в Северна Македония
Рамсарски места в Албания
Рамсарски места в Гърция
Национални паркове в Албания
Дем Преспа
Природни забележителности в Северна Македония
Орнитологично важни места в Гърция